2 โจ๋ ซิ่งจยย.กระชากกระเป๋าพนักงานร้านทองห้างดัง - พัทยาเดลินิวส์
24 กรกฎาคม 2555 :: 10:07:37 am 85242
2 โจ๋วัย16-17 ซิ่งจยย.กระชากกระเป๋ากะเทยพนักงานร้านทองห้างบิ๊กซีพัทยา หนีไม่รอดถูกพลเมืองดีช่วยตามจับได้ทันควัน
พัทยา-วานนี้ (23 ก.ค. 55) เมื่อเวลา 22.00 น. ร.ต.อ.เนติธร รัตนสุชานันท์ รอง สวป.สภ.เมืองพัทยา จ.ชลบุรี ได้รับแจ้งจาก นายนเรศ รักษาสัตย์ พนักงานยกรถตรวจยึดประจำ สภ.เมืองพัทยา ว่าได้ติดตามจับกุมตัว 2 วัยรุ่นร่วมก่อนก่อเหตุวิ่งราวทรัพย์ไว้ได้ที่บริเวณก่อนถึงร้านอาหารส้มป่อย กลางซอยอรุโณทัย ม.10 ต.หนองปรือ อ.บางละมุง จ.ชลบุรี หลังรับแจ้งจึงรีบนำกำลังไปตรวจสอบ
พบนายนเรศ พนักงานยกรถตรวจยึดประจำ สภ.เมืองพัทยา จับกุมตัววันรุ่นที่ก่อเหตุไว้ได้จำนวน 2 คน ซึ่งทั้ง 2 คนนั่งคร่อมอยู่บนรถจักรยานยนต์ยี่ห้อ ฮอนด้าเวฟ 125 สีขาว หมายเลขทะเบียน งรง-55 ชลบุรี ที่ใช้ก่อเหตุ ทราบชื่อคือคนขับรถคือ นายบิ๊ก อายุ 16 ปี ส่วนคนนั่งซ้อนท้ายคือ นายบอล อายุ 17 ปี พร้อมกับของกลาง กระเป๋าหนังสะพายสี ฟ้า 1 ซึ่งสายสะพายนั้นขาดส่วนภายในกระเป๋ามีทรัพย์สินทั้ง โทรศัพท์มือถือ 1 เครื่อง กระเป๋าเงินภายในมีเงินสดจำนวน 4,570 บาท บัตรประชาชนของเจ้าของกระเป๋าคือ นายเจษฎา ฤทธิ์ศักดิ์ อายุ 20 ปี อยู่บ้านเลขที่ 108 ม.9 ต.โนนสะอาด อ.ศรีบุญเรือง จ.หนองบัวลำภู บัตรเอทีเอ็มจำนวนหนึ่งและเครื่องสำอาง เจ้าหน้าที่ตำรวจจึงยึดเป็นของกลางโดย นายนเรศ แจ้งว่าเห็นวัยรุ่นทั้ง 2 คนก่อเหตุกระชากกระเป๋าของผู้เสียหายซึ่งเป็นสาวประเภทสองที่นั่งซ้อนท้ายรถจักรยานยนต์มากับเพื่อนหญิงที่บริเวณใกล้ห้างบิ๊กซีเอ็กซ์ตร้า ย่านพัทยากลาง เมื่อได้กระเป๋าก็ขับรถจักรยานยนต์หลบหนีเข้ามาในซอยตนจึงขับรถไล่ติดตามจนมาจับกุมตัวเอาไว้และแจ้งเจ้าหน้าที่ตำรวจทันที่
เบื้องต้นจากการสอบสวนวัยรุ่นที่ก่อเหตุ 2 คนให้การยอมรับสารภาพว่าร่วมกันก่อเหตุกระชากกระเป๋าของผู้เสียหายมาจริงโดยนายบอล คนนั่งซ้อนท้ายเป็นคนลงมือกระชากกระเป๋าส่วนนายบิ๊ก เป็นคนขับรถซึ่งทั้ง 2 คนให้การว่าที่ก่อเหตุเพราะไม่ได้เรียนหนังสือและไม่ค่อยมีเงินใช้จึงก่อเหตุขึ้นเพราะต้องการนำเงินไปแบ่งกันใช้พร้อมกับอ้างว่าเพิ่งจะก่อเหตุกันเป็นครั้งแรก
ต่อมาเจ้าหน้าที่ตำรวจได้ประสานแจ้งให้ผู้เสียหายมายังจุดที่จับกุมตัวคนร้ายเพื่อดูตัวคนร้ายและตรวจสอบของกลาง ซึ่งนายเจษฎา ฤทธิ์ศักดิ์ ผู้เสียหายซึ่งเป็นสาวประเภทสองพร้อมกับเพื่อนสาวได้ขับรถมาดูตัวคนร้ายพร้อมกับดีใจที่พลเมืองดีช่วยจับกุมตัวคนร้ายได้ และตรวจสอบทรัพย์สินแล้วพบว่ายังอยู่ครบทุกอย่าง สอบถามนายเจษฎา ฤทธิ์ศักดิ์ ผู้เสียหายเล่าว่าตนกับเพื่อนทำงานเป็นพนักงานขายทองอยู่ที่ร้านทองบนห้างบิ๊กซีเอ็กซ์ตร้า พัทยากลาง ช่วงก่อนเกิดเหตุนั้นตนกับเพื่อนเลิกงานและกลับห้องพักไปอาบน้ำแต่งตัวแล้วกลับมาที่ห้างเพื่อจะมาเอารถซึ่งจอดไว้ที่ห้างระหว่างที่กำลังขับรถเลี้ยวกำลังจะเข้าห้างนั้นได้ถูกคนร้ายขับรถมาประกบแล้วกระชากกระเป๋าสะพายไป ตนบอกให้เพื่อนรีบขับตามคนร้ายแต่ก็ไม่ทัน แต่ก็โชคดีที่มีพลเมืองดีที่เห็นเหตุการณ์ช่วยติดตามจับกุมตัวคนร้ายเอาไว้ได้ดังกล่าว หลังจับกุมเจ้าหน้าที่ตำรวจจึงนำตัวผู้ต้องหาทั้ง2คนไปทำการสอบสวนขยายผลเพิ่มเติมเนื่องจากคาดว่าอาจจะก่อเหตุวิ่งราวเหยื่อมาแล้วหลายครั้งก่อนดำเนินคดีตามกฎหมายต่อไป